บัวหลวงสั่งบุกอสังหาฯ
แบงก์กรุงเทพไม่ปรับเกณฑ์ปล่อยกู้อสังหาริมทรัพย์ พร้อมสนับสนุนโครงการต่อ ตลาดยังไม่มีฟองสบู่
16 ก.พ. 2556

แบงก์กรุงเทพไม่ปรับเกณฑ์ปล่อยกู้อสังหาริมทรัพย์ พร้อมสนับสนุนโครงการต่อ ตลาดยังไม่มีฟองสบู่ 
นายชาติศิริ โสภณพนิช กรรมการผู้จัดการใหญ่ ธนาคารกรุงเทพ เปิดเผยว่า ธนาคารยังไม่มีแผนปรับเกณฑ์หรือเพิ่มความเข้มงวดในการพิจารณาสินเชื่อโครงการที่อยู่อาศัยและสินเชื่อเพื่อที่อยู่อาศัยสำหรับลูกค้าบุคคลในขณะนี้ เนื่องจากการเติบโตในภาคอสังหาริมทรัพย์ยังเป็นไปตามกลไกตลาดทั้งด้านอุปสงค์และอุปทาน และปัจจุบันคนไทยเริ่มมีฐานะดีขึ้น การเติบโตของตลาดในภาพรวมยังไม่ถึงขั้นเกิดภาวะฟองสบู่
“การปล่อยสินเชื่ออสังหาริมทรัพย์ของธนาคารจะมีเรื่อยๆ โดยจะดูเป็นรายโครงการไปแต่จะไม่เปลี่ยนแปลงเกณฑ์พิจารณาอะไร โครงการในต่างจังหวัดที่เพิ่มขึ้นมากในปัจจุบันก็ยังดูอยู่ว่าจะเข้าไปสนับสนุนได้อย่างไร” นายชาติศิริ กล่าว 
นายชาติศิริ กล่าวว่า อัตราดอกเบี้ยนโยบายปัจจุบันที่ 2.75 % ถือว่ามีความเหมาะสมกับการเติบโตทางเศรษฐกิจไทยในปัจจุบัน ไม่ว่าคณะกรรมการนโยบายการเงิน (กนง.) จะตัดสินใจคงหรือลดดอกเบี้ยเป็นเรื่องที่ทำได้ เนื่องจากอัตราเงินเฟ้อยังอยู่ในระดับที่จัดการได้ แต่ควรให้ค่าเงินบาทขยับตามกลไกตลาด 
นายชาติศิริ กล่าวว่า ในปีนี้ธนาคารจะรุกตลาดสินเชื่อรายย่อยมากขึ้น เนื่องจากเติบโตได้ดี และความสามารถในการชำระหนี้ของลูกค้ายังอยู่ในเกณฑ์ดี